പെട്രോള് വില 200 ല് എത്തിയാല് ബൈക്കില് 3 പേരെ അനുവദിക്കാം: ബി.ജെ.പി. നേതാവ് ദിനം പ്രതി ഇന്ധനവില വര്ധിക്കുന്ന സാഹചര്യത്തില് വേറിട്ട പ്രസ്താവനയുമായി അസം ബി.ജെ.പി. നേതാവ് രംഗത്ത് . പെട്രോള് വില 200 രൂപയിലെത്തിയാല് ഇരുചക്ര വാഹനത്തില് മൂന്ന് പേര്ക്ക് യാത്ര ചെയ്യുന്നതിന് സര്ക്കാര് അനുമതി ഉറപ്പാക്കുമെന്നാണ് അസമിലെ ബി.ജെ.പി. നേതാവായ ഭബേഷ് കലിത അറിയിച്ചത്.അസമില് പെട്രോള് വില 100 കടക്കുകയും ഡീസലിന്റെ വില 100 രൂപയോട് അടുക്കുകയും ചെയ്തതോടെ പല സ്ഥലങ്ങളിലും പ്രതിഷേധം ശക്തമായിരുന്നു. ഇതിന് പിന്നാലെയാണ് തമുല്പൂരില് നടന്ന പൊതുപരിപാടിയില് ഭബേഷ് കലിത വാഗ്ദാനവുമായി എത്തിയത്. ഇന്ധന ഉപഭോഗം കുറയ്ക്കുന്നതിനായി ആളുകള് ആഡംബര കാറുകളിലെ യാത്ര ഒഴിവാക്കണമെന്നും പകരമായി ഇരുചക്ര വാഹനങ്ങളില് മൂന്ന് പേര് യാത്ര ചെയ്യണം എന്നുമാണ് അദ്ദേഹം പറഞ്ഞത്. എന്നാല് ഇത് തെറ്റായി വ്യാഖ്യാനിക്കുകയാണെന്നും താന് പറഞ്ഞത് പെട്രോള് വില 200 രൂപയിലെത്തിയാല് ബൈക്കില് മൂന്ന് പേര് യാത്ര ചെയ്യുന്നതിന് സര്ക്കാര് അനുമതി നല്കണമെന്നാണെന്നും അദ്ദേഹം അറിയിച്ചു. ഇതിനുപുറമെ, ഇരുചക്ര വാഹനങ്ങളില് മൂന്ന് പേര്ക്ക് യാത്ര ചെയ്യാന് സാധിക്കുന്ന സംവിധാനം ഒരുക്കാന് സര്ക്കാര് വാഹന നിര്മാതാക്കളോട് നിര്ദേശിക്കണമെന്നും അദ്ദേഹം അഭിപ്രായപ്പെട്ടു. നിലവില് ബൈക്കുകളില് മൂന്ന് പേര് യാത്ര ചെയ്യുന്നത് നിയമവിരുദ്ധവും 1000 രൂപ വരെ പിഴ ലഭിക്കാവുന്ന കുറ്റവുമായാണ് പരിഗണിക്കുന്നത്.അതേസമയം തിരഞ്ഞെടുപ്പ് പ്രചരണ കാലത്ത് ഇന്ധനവില കുറഞ്ഞിരുന്നുവെങ്കിലും പിന്നീടങ്ങോട്ട് ഇന്ധനവിലകുതിച്ചുയരുകയായിരുന്നു.വില കുറക്കാനായി കേന്ദ്രസംസ്ഥാന സര്ക്കാരുകള് ഈടാക്കുന്ന നികുതി കുറയ്ക്കണമെന്ന് ആവശ്യമുയര്ന്നിരുന്നു.വില കുറയാന് ജിഎസ്ടിയില് ഉള്പ്പെടുത്തണമെന്ന ആവശ്യവും ഉയര്ന്നു. എന്നാല് ഭൂരിപക്ഷം സംസ്ഥാനങ്ങളും എതിര്ത്തതോടെ പെട്രോളും ഡീസലും ജിഎസ്ടിയില് ഉള്പ്പെടുത്തേണ്ടെന്ന് കൗണ്സില് തീരുമാനിക്കുകയായിരുന്നു.നിലവിലെ കൊവിഡ് സാഹചര്യവും ഇന്ധന വിലവര്ദ്ധനവും സാധാരണക്കാരന്റെ നടുവൊടിക്കുന്നതാണ്.